Vi risikerer at blive overvåget, hvis vi bruger det trådløse netværk, som Bornholms Regionskommune stiller gratis til rådighed under Folkemødet i Allinge.

Justitsministeriet og Erhvervsstyrelsen har i dag slået fast, at regionskommunen under Folkemødet er at regne som teleudbyder, og derfor gælder telelovgivningens og terrorlovgivningens regler om registrering.

- Det må kommunen selvfølgelig underlægge sig, men det er fuldstændig paradoksalt, at man som deltager i et politisk møde er nødt til at lade sig registrere, hvis man vil bruge det trådløse netværk, siger Bornholms borgmester Winni Grosbøll (S).

Amnesty: Arrangørerne går for langt

Amnesty International var først ude med kritik af kravet om en registrering med enten Nem-ID eller telefonnummer.

Læs også : Folkemødet - Officiel hjemmeside

- Arrangørerne går for vidt, når de kræver det af gæsterne på Folkemødet, siger vicegeneralsekretær i Amnesty International i Danmark, Trine Christensen.

Og det er Winni Grosbøll altså helt enig i, men der er ingen vej uden om.

- Det siger lidt om, hvad det er for et niveau af registrering, vi foretager i Danmark, siger Winni Grosbøll.

Borgmester vil ikke bruge netværket

Selv vil hun af principielle grunde ikke bruge det kommunale netværk under Folkemødet.

- Jeg bryder mig ikke om, at man skal afgive personfølsomme oplysninger for at bruge et trådløst netværk - og slet ikke under et politisk møde, slår Winni Grosbøll fast.

Læs også : Folkemødet på Bornholm vokser og vokser